
Latvijas Nacionālā botāniskā dārza nolikums
Izdoti saskaņā ar Valsts pārvaldes iekārtas likuma 16. panta pirmo daļu
I. Vispārīgie jautājumi
· 1. Latvijas Nacionālais botāniskais dārzs (turpmāk – iestāde) ir viedās administrācijas un reģionālās attīstības ministra pakļautībā esoša tiešās pārvaldes iestāde. 
· 2. Iestādes darbības mērķis ir savas kompetences jomās nodrošināt Latvijas starptautisko saistību un nacionālo interešu ievērošanu savvaļas floras (in situ un ex situ) un nacionālās selekcijas šķirņu genofonda saglabāšanā, kā arī veicināt sabiedrības izpratni par bioloģiskās daudzveidības saglabāšanu kā nacionālo interešu objektu pasaules bioloģiskās daudzveidības saglabāšanas kontekstā.
II. Iestādes funkcijas, uzdevumi un kompetence
· 3. Iestādei ir šādas funkcijas:
· 3.1. nodrošināt dabas pieminekļa pārvaldību atbilstoši normatīvajiem aktiem par īpaši aizsargājamām dabas teritorijām;
· 3.2. nodrošināt izņemto vai konfiscēto starptautiskās tirdzniecības dēļ apdraudēto savvaļas augu uzglabāšanu;
· 3.3. piedalīties Latvijas floras in situ un ex situ izpētē un saglabāšanā, uzturēt un attīstīt Latvijas savvaļas augu sugu genofonda ex situ kolekcijas un references kolekcijas;
· 3.4. uzturēt un attīstīt iestādes pārziņā esošo Latvijas nacionālās selekcijas augu šķirņu un vēsturisko kultivāru genofonda kolekcijas un references kolekcijas;
· 3.5. veikt vides informācijas un izglītības darbu botānikā un ar to saistītajās nozarēs;
· 3.6. nodrošināt iestādes kolekciju pieejamību zinātnes un izglītības vajadzībām;
· 3.7. sadarboties ar Latvijas un pasaules floras ģenētisko resursu turētājiem.
· 4. Lai nodrošinātu funkciju izpildi, iestāde veic šādus uzdevumus:
· 4.1. nodrošina dabas pieminekļa – īpaši aizsargājamo dendroloģisko stādījumu "Latvijas Nacionālais botāniskais dārzs" – apsaimniekošanu;
· 4.2. veic metodiskās vadības un pašvaldību mācību centra uzdevumus Latvijas dendroloģisko stādījumu un citu ar nozari saistīto dabas un kultūras pieminekļu aizsardzības un apsaimniekošanas jomā;
· 4.3. veic dabas objektu ekspertīzi;
· 4.4. veido, zinātniski izvērtē un uztur iestādes dzīvo augu un fiksētās dabaszinātniskās kolekcijas;
· 4.5. nodrošina iestādes dalību starptautiskajā augu pavairojamo materiālu apmaiņā starp pasaules botāniskajiem dārziem un tiem pielīdzināmām institūcijām;
· 4.6. veic ekspertīzes, lai nodrošinātu Latvijas starptautisko saistību izpildi attiecībā uz tirdzniecību ar aizsargājamām augu un dzīvnieku sugām;
· 4.7. izstrādā reto un aizsargājamo augu sugu, saimnieciski izmantojamo augu sugu un kultivāru genofonda saglabāšanas un pavairošanas teorētiskos un metodoloģiskos pamatus, veicinot dabas kapitāla pilnvērtīgu izmantošanu tautsaimniecībā;
· 4.8. veic introducēto augu taksonu invāzijas potenciāla novērtējumu;
· 4.9. veic Latvijas reto un aizsargājamo augu taksonu izpēti un saglabāšanu in situ un ex situ, tai skaitā in vitro, kā arī nodrošina zinātnisko pētījumu sagatavošanu un zinātnisko pētījumu rezultātu publicēšanu;
· 4.10. izvērtē iestādes kolekcijas un Latvijas dendrofloru, pēta un glabā augu ģenētiskos resursus, publicē zinātnisko pētījumu rezultātus;
· 4.11. veido un uztur dzīvo augu pastāvīgās un fiksētās ekspozīcijas;
· 4.12. organizē izstādes, seminārus, ekspedīcijas par dabaszinātņu un ar nozari saistītiem starpnozaru tematiem;
· 4.13. sagatavo un īsteno vides un dabas izglītības projektus;
· 4.14. informē un izglīto sabiedrību par Latvijas un pasaules dabas daudzveidību, dabas kapitāla nozīmi cilvēka dzīves kvalitātes nodrošināšanā, kā arī indivīda un kopienu iespējām iesaistīties dabai draudzīgā resursu apsaimniekošanā;
· 4.15. izstrādā un īsteno pasākumu programmas un atbalsta pasākumus formālās un mūžizglītības nodrošināšanai dažādām mērķauditorijām.
· 5. Lai nodrošinātu funkciju un uzdevumu izpildi, iestāde sadarbojas ar valsts pārvaldes iestādēm, Eiropas Savienības institūciju un citu ārvalstu un starptautisko organizāciju struktūrvienībām un amatpersonām, kā arī ar citām juridiskajām un fiziskajām personām, piedalās starpvalstu sadarbības programmās un projektos, sadarbojas ar plašsaziņas līdzekļiem un sniedz tiem informāciju par iestādes darbību.
· 6. Iestādei ir šāda kompetence:
· 6.1. piedalīties starptautisku organizāciju rīkotajos pasākumos;
· 6.2. noslēgt starptautiskās sadarbības līgumus;
· 6.3. koordinēt starptautisko sadarbību;
· 6.4. sniegt maksas pakalpojumus;
· 6.5. īstenot citas normatīvajos aktos noteiktās tiesības.
III. Iestādes struktūra un pārvalde
· 7. Iestādi vada iestādes direktors. Iestādes direktors veic Valsts pārvaldes iekārtas likumā noteiktās tiešās pārvaldes iestādes vadītāja funkcijas.
· 8. Iestādes direktoru ieceļ amatā un atbrīvo no amata Valsts civildienesta likumā noteiktajā kārtībā.
· 9. Iestādes vadītājam var būt vietnieki. Vietniekus ieceļ amatā un atbrīvo no amata, viņu kompetenci un atbildību nosaka iestādes direktors.
IV. Iestādes darbības tiesiskuma nodrošināšana un pārskatu sniegšana
· 10. Iestādes darbības tiesiskumu nodrošina iestādes direktors. Iestādes direktors ir atbildīgs par iekšējās kontroles un pārvaldes lēmumu pārbaudes sistēmas izveidošanu un darbību.
· 11. Iestādes darbinieku administratīvos aktus un faktisko rīcību var apstrīdēt, iesniedzot attiecīgu iesniegumu iestādes direktoram, ja normatīvajos aktos nav noteikts citādi. Iestādes direktora lēmumu var pārsūdzēt tiesā.
· 12. Iestādes direktora izdotos administratīvos aktus un faktisko rīcību var apstrīdēt, iesniedzot attiecīgu iesniegumu Viedās administrācijas un reģionālās attīstības ministrijā, ja normatīvajos aktos nav noteikts citādi. Viedās administrācijas un reģionālās attīstības ministrijas lēmumu var pārsūdzēt tiesā.
· 13. Iestāde reizi gadā sagatavo un iesniedz Viedās administrācijas un reģionālās attīstības ministrijā pārskatu par tās funkciju izpildi un informāciju par piešķirto finanšu līdzekļu izlietojumu.
· 14. Noteikumi stājas spēkā 2026. gada 1. novembrī.

